Fil 4:5,6 Die Here is naby. Dit leer ons om vriendelik, vol liefde met ons naaste om te gaan. De Here is naby leer ons ook om op 'n goeie manier optimisties in die lewe te staan. Ek bedoel nou nie dat 'n mens moet doen asof probleme nie bestaan nie. Die HERE roep ons om verantwoordelik te wees. Ons moet juis as daar probleme is daaraan aandag gee. Jy kan dit op twee maniere doen. Die eerste is dat jy dit sonder die Here doen. Jy dink dat jy alles self moet oplos. Jy moet dit regmaak. Jy raak moedeloos omdat jy nie sou weet hoe jy dit moet regkry nie. Dan word die sorge wat daar is kwellings. Dit gaan jou heeltemal beheers. Dan gaan gebeur wat ons in die gelykenis van die Saaier oor die saad wat in die dorings val, lees. Daardie saad is deur die dorings verstik. Die Here Jesus lê dit so uit: "En by wie in die dorings gesaai is - dit is hy wat die woord hoor, maar die sorg van hierdie wêreld en die verleiding van die rykdom verstik die woord, en hy word onvrugbaar." Matt 13:22
Hoe belangrik is dit om nie net na die sorge te kyk nie. Hoe belangrik is dit om sorgsaam te wees sonder om in die sorge vas te kyk. 'n Mens kan selfs nie meer sorgsaam wees as jy moedeloos raak nie. Dit is ook nie nodig nie. Juis die gelowige mag weet dat hy die dinge nie alleen hoef te doen nie. Die Here is naby. Christus het ons toe Hy na die hemel gegaan het, beloof; "Ek is met julle al die dae tot aan die voleinding van de wêreld." Matt 28:20 Dit leer ons om sorgsaam te wees maar nie besorg nie. Môre meer hieroor.